Hvernig geta mínir nánustu látið loka Facebook-síðunni minni þegar ég geispa golunni ? Spurningin í fullri lengd hljóðaði svona : Komið þið sæl . Margir nota samskiptamiðla eins og Facebook sér til gagns og gaman , til dæmis til að fylgjast með gömlum vinum og kunningjum sem þeir fengju annars ef til vill litlar fréttir af . Sumir umgangast einhverja fésbókarvini sína kannski ekkert nema á rafrænan hátt og „ hitta “ þá ekki nema þar . Þá blasir við ákveðinn vandi . Vitum við í raun hvort rafræni einstaklingurinn sé til í raun og veru ? Gæti hugsast að hann sé ef til vill ekki lengur á lífi ? Spyrjandi þessarar spurningar veltir þessu einmitt fyrir sér . Hann er fyrirhyggjusamur og vill ábyrgjast að þegar hann fellur frá muni hans rafræna lífi ljúka um leið . Þá er engin hætta á því að gamlir skólafélagar og kunningjar frá fornri tíð telji að Árni sé sprelllifandi þegar í raun er búið að jarða hann . Hvernig vitum við hvort rafrænir vinir okkar séu í raun og veru á lífi ? Á vefsíðum Facebook er að finna ýmislegt upplýsingaefni á ensku um rafrænan dauðdaga . Notendur geta til að mynda sjálfir valið í lifanda lífi , hvort þeir vilji að reikningur þeirra hverfi við andlát eða verði notaður í minningarskyni um þá . Um þetta má lesa á síðunni Report a Deceased Person . Hins vegar geta fyrirhyggjusamir notendur annað hvort tryggt að aðgangs - og lykilorð að Facebook-reikningi þeirra sé tiltækt handa aðstandendum , eða skilið þannig við tölvur eða snjallsíma að þar séu lykilorðin vistuð . Aðstandendur geta svo gert viðeigandi ráðstafanir samkvæmt upplýsingum sem er að finna á síðunni Deactivating & Deleting Accounts . Hins vegar er rétt að taka fram að vel getur farið svo að vefsíðan Facebook verði ekki lengur til þegar spyrjandi eða lesendur þessa svars falla frá . Rafrænir miðlar eru ekki eilífir frekar en aðrir miðlar og tækniþróun er hröð í hinum rafræna heimi . Allt eins líklegt er að aðrir rafrænir samskiptahættir og samskiptasíður hafi tekið við stöðu Facebook þegar spyrjandi þessa svars fellur frá .